Watertoevoer in Johannesburg onderbreek in soektog na seunReddingspanne is steeds op soek na Khayalethu Magadla. (Foto: Verskaf / Robert Mulaudzi) Dele van Johannesburg sal vir ŉ tyd lank sonder water sit terwyl reddingswerkers desperaat op soek is na ŉ sesjarige seuntjie wat verlede week in ŉ oop mangat in Soweto geval het. Hoewel robottegnologie ingespan is om reddingswerkers in hul soektog na Khayalethu Magadla te help, het hierdie pogings min vrugte afgewerp. As gevolg hiervan het owerhede van Johannesburg Water (JW) Dinsdagaand besluit om spesifieke reservoirs en direkte toevoer tot Woensdag te isoleer sodat die soektog verder uitgebrei kan word. “Die mangat voer in ŉ uitlaatrioolstelsel in, wat na ŉ afvalwaterbehandelingsaanleg lei. Deur spesifieke reservoirs en die direkte toevoer te isoleer, en gelokaliseerde rioollyne toe te stop om die vloei na die groter rioolnetwerk te verminder, kan spanne die rioollyn deeglik deursoek.” Die isolering sal by die Doornkop-Wes-reservoir, die Chiawelo-reservoir, die Lenasia Cosmos-reservoir, die Gemsbok- direkte toevoer en die Protea Glen- direkte toevoer plaasvind. Die isolering van hierdie reservoirs en direkte toevoer sal watervoorsiening in die volgende gebiede beïnvloed: Gebiede wat deur die Gemsbok- en Protea Glen- direkte toevoer bedien word wat deur die isolering geraak sal word, sluit in Lenasia uitbreiding 1 en 2, asook alle uitbreidings in Protea Glen. Deur spesifieke rioolpunte se vloei te verminder sal tot erge verstoppings lei. Daar sal ŉ toename in rioolverstoppings in Protea-Suid, Chiawelo en die Midway-nywerheidsgebied wees. JW het lede van die gemeenskap gevra om begrip te hê in dié moeilike situasie. “Lede van die publiek word gevra om geduldig te wees terwyl spanne fokus op die soektog na die vermiste seun,” sê JW. “Die betrokke mangat is reeds beveilig, aangesien dit ŉ gevaar vir kinders en die groter gemeenskap inhou.” Die publiek sal gereelde opdaterings kry oor die stand van watervoorsiening en hoe die soektog na Khayalethu verloop.